RAINIS

Latvija

1920-1929

1920

DIENASGRĀMATA

13.12.20.

Šorīt atnāca lūdzējs. — Gudrais gudram nelaime! Bēglis ar famīliju — bez darba. Visur bijis. Beidzot teikuši — lai nākot pie manis. Tā arī atnācis. Liekas krietns cilvēks. Bijis komijs lielākā veikalā. Raidīju pie Gulbja — kooperatīvā. Ilgi runājos.

Atnāca Melngailis ar sievu un mazu meitenīti. — Smuks, izstīdzējis bērns. — Savā sirds muļķībā ielaidos polemikā par labu demokrātijai. Attīstīju savus politiskos uzskatus uz Latvijas un Eiropas politisko iekārtu. Melngailis tik plīkšķināja acīm. Visa viņa politika: sociālisti viņam pāri darījuši, liekuļi, blēži. Stāsta piemērus, kā kalps viņu apkrāpis. Pats labs — citi slikti — nau nekādas jēgas par politiku. Viņš nelaiž savai meitenītei lasīt latviešu grāmatas. Tai "Zelta zirgs" jālasa slepen. Pats grib "Zelta zirgu" komponēt. Bet nestāv uz Antiņa pusi, bet uz Berna un Lipsta pusi.

Kreņķējos par viņu, zobus šņakstīdams. Viņš — gluži mierīgs. Jutos apkaunots, ka izgāzos viņa priekšā. Zināju, ka nau vērts, bet nevarēju apstāties.

Var saprast Fausta sarunu ar Vāgneru, kur Fausts izgāžas, gari klāstīdams savas teorijas cilvēkam, kas nesaprot.

To bieži pārmet Gētem kā kļūdu; bet viņam taisnība. Gēte bij konservatīvs politiķis — es progresīvs.

Ļoti noguru no Melngaiļa. Jāpiezīmē — un tomēr viņš nāk pie manis un pat bieži nāk. Ļoti sirsnīgs, pat mīl mani. Un, kaut arī viņš tik melns, strīdīgs un mantkārīgs, — tomēr viņu prom nedzenu. Melngaili visi nīst — es ne. Kaut varētu viņa melnumu vai pirtī izpērt! Melngailis atkal nelaimīgs, ka es esot sociālists. Kad varētu kāds mani no politikas izraut. — Vakar vakarā Aspazija bija uz "Jāzepu". Viņa stāsta, ka bieži dzird raudam, pat vīrieši balsī raud.

"Jāzepa" izrādes visas izpārdotas. Nāk pat žīdi un vācieši. Garderobjieri stāsta, neviens priekšlaikus neaiziet. Pirmajās rindās bieži redz lauciniekus un arī pazīstamus melnos. Seil bijusi, Rabinovic — tā, kas nekad nerunā. Mūsu Mīla (dienastmeita) jau 3. r[eiz] bijusi un grib iet dramatiskos kursos — mācīties par Dinu. Liku priekšā jau agrāk iet kādos kursos — izglītotos. Tam neesot praktiskas nozīmes, — labāk kādos šuvēju vai piegriešanas kursos. Nu sajūsmināta — un uzreiz grib mācīties par aktrisi. — Melngailis atnesis "Zelta zirgu" ar saviem strīpojumiem — savai kompozīcijai.

Melngailis aizgāja un atnāca viena meiča no departamenta pēc atslēgas. — Viena no simpātiskākām — studente — mediķe. Meičas žēlojot, ka aizeju. Bij jāmierina.

Stāstīja par sevi. Negribot studēt medicīnu — esot riebīgi.

Grib iet par skolotāju — mīl bērnus. Raksturs der kā skolotājai — maigs. Agrāk nodarbojusies ar bērniem. Medicīna atrodas uz nepareiza ceļa. Lieto tik medikamentus — tā tik naudas pelnīšana. Ko tad lai dara? — Vajaga cilvēkam dot iespēju paēst, daudz gaisa, saules, atpūtas. Bet to jau tie nevar dot. — Tad lai saka, ka medikamenti nepietiekoši — lai nemāna. Lai visa profesija to saka. Citādi iznāk apzinīga mānīšana — zin, ka nepalīdz, un tomēr dara.

Varbūt arī viņa neizturēšot — iešot par skolotāju. Pārnāca Aspazija. Edām brokasti. Piespiesti ēst negribu. Māgas pienākums — prasīt. Kamēr slims — ēdu 1 reizi dienā. Lai māga atpūšas un pārvar slimības ģifti. Vajadzeja pārdomāt par Skatuves skolu. Izlasīju Lansbergera "Impresionisms un ekspresionisms" [1] — maza, jauna brošūra.

Strāvas visas vienādas, tā ka arī vājākā atspoguļojas virzienu kvintesence. Sargāties lasīt daudz brošūras, vispār publicistiku. Arī lielās grāmatās par mākslu reti dod ierosinājumus — drīzāk dusmas aizdod. — Gribēju tulkot, bet gaidīju Vilmu.

Atnāca aktieri no Skatuves skolas dramaturgiem — Mierlauks, Ģērmans, Freinbergs un A. Bērziņš. Runājām — pārspriedām par mācības plānu. Aspazija stipri interesējas un sāk ieiet matērijā.

— Būs labs Skatuves skolas direktors. — Mans vectēvs Gēte arī bijis direktors. Es asāk aptveru, bet interese nau tik liela. Sēdējam no plkst. 5 līdz 11.Pa starpām izlasīju "Krauklīša" korektūru — 2., 4. un. 5. cēlienu. Atnāca garais zēns.

Kad aktieri aizgāja, lai nomierinātos — gribēju tulkot, bet apkaunējos. — Lasīju dāņu balādes, Nau mans stils. Eda labāk patīk — stiprāka.

[1] Prof. Dr. Franz Landsberger. "Impressionismus und Expressionismus" (Berlīnē, 1920); glabājas Raiņa personīgajā bibliotēkā (126044).

J. Rainis. Kopoti raksti 30 sējumos. 25. sējums, Dienasgrāmata (1920-1929) (Rīga : Zinātne, 1986)

Tekstu sagatavojusi un komentējusi Biruta Gudriķe